FI Euroopan unionin virallinen lehti C 44/53

Kanne 5.12.2008 — Norilsk Nickel Harjavalta Oy ja Umicore NV v. komissio

(Asia T-532)

(2009/C 44/94)

Oikeudenkäyntikieli: englanti

Asianosaiset

Kantajat: Norilsk Nickel Harjavalta Oy (Harjavalta, Suomi) ja Umicore SA/NV (Bryssel, Belgia) (edustaja: asianajaja K. Nordlander)

Vastaaja: Euroopan yhteisöjen komissio

Vaatimukset

— kanne on otettava tutkittavaksi

— kanteen kohteena olevat toimet on kumottava

— komissio on velvoitettava korvaamaan oikeudenkäyntikulut.

Oikeudelliset perusteet ja pääasialliset perustelut

Kantajat vaativat kanteellaan ensimmäisen oikeusasteen tuomioistuinta kumoamaan toimen, jolla neljän nikkelikarbonaattiseoksen — nikkelihydroksikarbonaatti, puhdas nikkelikarbonaatti ja kaksi muuta seosta (jäljempänä nikkelikarbonaatit) — ryhmä on sisällytetty komission direktiiviin 2008/58/EY (1) (30. mukautusdirektiivi), jolla direktiivi 67/548/ETY (2) (vaarallisista aineista annettu direktiivi) mukautetaan tekniikan kehitykseen.

Kantajien keskeinen väite on se, että nikkelikarbonaattien tarkistettu luokittelu ei perustu sovellettaviin oikeudellisiin perusteisiin. Kantajien mukaan nikkelikarbonaattien tarkistettu luokittelu on ristiriidassa vaarallisista aineista annetun direktiivin edellytysten kanssa, koska kyseisen luokittelun tueksi ei ole olemassa tietoa eikä kyseessä ole mukauttaminen tekniikan kehitykseen. Komission väitetään sen sijaan tarkistaneensa nikkelikarbonaattien luokittelua sellaisen nikkelikarbonaatteja koskevan vaarojen arvioinnin perusteella, joka suoritettiin eri tarkoitusta varten asetuksen N:o 793/93 (3) (vaarojen arvioinnista annettu asetus). Kantajat väittävät lisäksi, että komissio on erityisesti tukeutunut poikkeusta koskevaan pyyntöön, jolla neljä yhtiötä, kantajat mukaan lukien, pyysivät lupaa olla suorittamatta tiettyjä vaarojen arvioinnista annetun asetuksen mukaisia kokeita. Kyseinen pyyntö ei kantajien mukaan sisältänyt sellaista tietoa, joka olisi tukenut minkäänlaisia muutoksia niiden nikkelikarbonaattien luokitteluun, jotka on sisällytetty 30. mukautusdirektiiviin.

Kantajat vaativat näin ollen kumottaviksi kahta erillistä komission toiminta:

— nikkelikarbonaattien tarkistettu luokittelu, joka sisältyy 30. mukautusdirektiivin liitteessä 1F olevaan indeksinumeroon 028-010-00-0

— komission päätös käyttää poikkeusta koskevaa pyyntöä, jonka kantajat ovat tehneet varojen arvioinnista annetun asetuksen perusteella, kiistanalaisen sisällyttämisen perusteella.

Kantajat esittävät väitteidensä tueksi, että kanteen kohteena olevat toimet eivät vastaa vaarallisista aineista annetun direktiivin mukaisia edellytyksiä seuraavista syistä:

a) kanteen kohteena olevat toimet ei täytä yksityiskohtaisia perusteita ja tieteellistä tietoa koskevia edellytyksiä, jotka liittyvät luokitteluun vaarallisista aineista annetun direktiivin liitteen VI mukaisen vaaraluokituksen mukaisesti

b) toteuttaessaan kanteen kohteena olevat toimet komissio ei vaarallisista aineista annetun direktiivin edellyttämällä tavalla ottanut huomioon nikkelikarbonaattien perusominaisuuksia tavanomaisen käsittelyn ja käytön kannalta

c) kanteen kohteena olevat toimet eivät merkitse vaarallisista aineista annetun direktiivin mukauttamista tekniikan kehitykseen eikä niillä näin ollen ole oikeudellista perustetta yhteisön oikeudessa

d) koska komissio on tehnyt kanteen kohteena olevan päätöksen ja perustanut riidanalaisen sisällyttämisen vaarojen arvioinnista annetun asetuksen mukaiseen nikkelikarbonaattien vaarojen arviointiin sen sijaan, että se olisi soveltanut 4 artiklan ja liitteen VI mukaisia luokitteluperusteita, komissio on ylittänyt vaarallisista aineista annetun direktiivin mukaisen toimivaltansa.

Kantajat väittävät lisäksi, että 30. mukautusdirektiiviin sisältyvä nikkelikarbonaattien tarkistettu luokittelu on kumottava sillä perusteella, ettei komissio ole esittänyt syitä, joille luokittelu perustuu, mitä EY 253 artikla olisi edellyttänyt.

(1) Vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä annetun neuvoston direktiivin 67/548/ETY mukauttamisesta tekniikan kehitykseen kolmannenkymmenennen kerran 21.8.2008 annettu komission direktiivi 2008/58/EY (EUVL L 246, s. 1).

(2) Vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä 27.6.1967 annettu neuvoston direktiivi 67/548/ETY (EYVL 196, s. 1).

(3) Olemassa olevien aineiden vaarojen arvioinnista ja valvonnasta 23.3.1993 annettu neuvoston asetus (EY) N:o 793/93 (EYVL L 84, s. 1).